|  |
| --- |
| **REZOLŪCIJA** |
| Eiropas Ekonomikas un sociālo lietu komiteja |
| **Balsosim par vienotu, demokrātisku, konkurētspējīgu, ilgtspējīgu un sociālu Eiropas Savienību** |
| \_\_\_\_\_\_\_\_\_\_\_\_\_ |
| Ziņotāji:***Christa SCHWENG*** (I grupa)***Cinzia DEL RIO*** (II grupa)***Ioannis VARDAKASTANIS*** (III grupa) |

**LV**

|  |  |
| --- | --- |
| Juridiskais pamats | Reglamenta 52. panta 4. punkts |
|  | Rezolūcija |
| Pieņemta plenārsesijā | 20/3/2024 |
| Plenārsesija Nr. | 586 |
| Balsojuma rezultāts(par/pret/atturas) | 139/00/05 |

***Balsosim par vienotu, demokrātisku, konkurētspējīgu, ilgtspējīgu un sociālu Eiropas Savienību***

Eiropas Parlamenta vēlēšanu priekšvakarā mēs, Eiropas Ekonomikas un sociālo lietu komitejas locekļi, pilsoniskās sabiedrības organizāciju pārstāvji, aicinām jūs, ES pilsoņus, izmantot savas demokrātiskās tiesības balsot.

Eiropas Parlaments ir vienīgā tieši ievēlētā ES struktūra un viena no abām iestādēm, kuras kopīgi lemj par Eiropas Savienības tiesību aktiem un budžetu. Tas piedalās arī Eiropas komisāru iecelšanā.

Jūnijā, dodoties pie vēlēšanu urnām, jums – ES pilsoņiem – ir iespēja ievēlēt Eiropas Parlamenta deputātus un balsot par spēcīgāku Eiropas integrāciju.

Eiropas Savienība ir veiksmes stāsts.

Mēs esam piedzīvojuši grūtus laikus, taču neviens nevar noliegt, ka Eiropas Savienība savām dalībvalstīm un iedzīvotājiem ir garantējusi mieru, demokrātiju, ekonomisko labklājību un sociālo progresu.

Pateicoties Savienībai, varam brīvi strādāt, studēt un nodarboties ar uzņēmējdarbību visās ES valstīs.

Tomēr mēs joprojām saskaramies ar izaicinājumiem. Šobrīd mūs visvairāk nomāc dzīves dārdzības pieaugums un inflācija, kari pie ES robežām, migrācija, ārkārtas situācija klimata jomā un pilsoniskās telpas sarukums.

Neviena ES valsts nevar šīs problēmas atrisināt vienatnē. Nacionālisms, populisms un risinājumi atsevišķu valstu līmenī nav pareizā atbilde. Tā ir sadarbība, kopdarbs un konverģence.

Tikai ar **vienotu, demokrātisku, konkurētspējīgu, ilgtspējīgu un sociālu Eiropas Savienību** varam gūt konkrētus panākumus šo jautājumu risināšanā un novērst nevienlīdzību un līdzsvara trūkumu valstīs un to starpā.

Eiropas Savienības pamatā ir kopīgās vērtības — demokrātija, cilvēktiesību aizsardzība, vārda brīvība, tiesiskums, iecietība, taisnīgums, nediskriminācija, vienlīdzība, solidaritāte un demokrātiskā līdzdalība. Šīs vērtības ir pastāvīgi jāstiprina, jāaizstāv un jāsargā. Nekādā gadījumā nedrīkst pieļaut nabadzību un sociālo atstumtību.

Tagad mēs zinām, ka ilgstošs miers ir iespējams tikai tādās ekonomikās un sabiedrībās, kurām ir raksturīga teritoriālā un sociālā kohēzija, pamattiesību ievērošana un tiesiskums, kā arī augsti sociālā taisnīguma standarti. Tāpēc Eiropas Savienībai ir jābūt ietekmīgai globālai dalībniecei, lai novērstu un atrisinātu konfliktus, ieguldītu multilaterālismā un veidotu ilgstošu mieru.

Tikai spēcīga Eiropas Savienība spēs saglabāt savu ekonomisko un sociālo modeli, efektīvi un taisnīgi garantējot ekonomisko un pārtikas nodrošinājumu, globālo konkurētspēju un digitālo un zaļo pārkārtošanos, kas mainīs veidu, kā mēs dzīvojam, ražojam, strādājam un patērējam.

**Iestāsimies par tādu Eiropas Savienību**, kuras centrā ir VISI iedzīvotāji un kura ikvienam paver iespējas un ļauj īstenot savu potenciālu un mudina uz aktīvu līdzdalību pilsoniskajā dzīvē, kā arī valstu un Eiropas politiskajos procesos.

**Iestāsimies par paplašinātu Eiropas Savienību**, kas ļauj mums dzīvot miermīlīgā un atvērtā sabiedrībā, kurā tiek aizsargāta vide, kurā ikviens no mums tiek respektēts un kurā mūs vieno Eiropas identitāte ar tās kultūru daudzveidību.

Būdami Eiropas Ekonomikas un sociālo lietu komitejas locekļi, mēs kopīgi strādājam tādas ES labā, kas sniedz rezultātus un efektīvāk apmierina gan savu iedzīvotāju, gan darba ņēmēju un uzņēmumu ikdienas vajadzības.

Apvienosim spēkus un balsosim par vienotu, demokrātisku, konkurētspējīgu, ilgtspējīgu un sociālu Eiropas Savienību!

Jūsu balss ir svarīga.

Briselē, 2024. gada 20. martā

*Oliver Röpke*

Eiropas Ekonomikas un sociālo lietu komitejas priekšsēdētājs

\_\_\_\_\_\_\_\_\_\_\_\_\_